b'\n_START_ARTICLE_\nSlovensko Porabje\n_START_PARAGRAPH_\nSlovensko Porabje je del skrajnega zahoda Mad\xc5\xbearske (v \xc5\xbdelezni \xc5\xbeupaniji), kjer \xc5\xbeivi slovenska manj\xc5\xa1ina (po neuradnih ocenah med 5000) Porabskih Slovencev. Ime je dobilo po reki Rabi. V mad\xc5\xbear\xc5\xa1\xc4\x8dini se je za Porabje in Prekmurje najprej uporabljal izraz Vendvid\xc3\xa9k (Slovence v ogrskem delu nekdanje Avstro-Ogrske so vse do leta 1981 tudi uradno imenovali Vendi), danes sta se \xc2\xbbprijela\xc2\xab\xc2\xa0izraza Szlov\xc3\xa9n-vid\xc3\xa9k in R\xc3\xa1ba-vid\xc3\xa9k. Slovensko etni\xc4\x8dno ozemlje v Porabju se je v letih 1919 in 1920 po sen\xc5\xbeermenski in trianonski pogodbi razdelilo med Avstrijo in Mad\xc5\xbearsko. Zahodni del pripada Avstriji, ki na Mad\xc5\xbearsko meji nad dolino reke Dobre (Doiberbach). Na tem podro\xc4\x8dju je slovensko prebivalstvo vglavnem ponem\xc4\x8deno, ohranila pa so se nekatera osebna, ledinska in krajevna imena.'